Obvodné oddelenie Policajného zboru v Námestove Vás žiada o zverejnenie upozornenia na stránke obce, resp. o jeho vyhlásenie v obecnom rozhlase, o tom, že Polícia v Žilinskom kraji a aj Obvodné oddelenie Policajného zboru v Námestove eviduje opakujúce sa prípady páchanej podvodnej trestnej činnosti s prioritným zameraním na seniorov, ktorí sa pre svoju dôverčivosť a dobrosrdečnosť často stávajú obeťami podvodov.

V poslednom čase dochádza zvýšeným kontaktom seniorov za účelom podvodného vylákania finančných prostriedkov, pričom je zaznamenávaný podobný postup podvodného vylákania finančných prostriedkov, spočívajúci často v tom, že neznáme osoby (páchatelia) telefonicky kontaktujú staršie osoby najčastejšie v neskorých nočných hodinách alebo skorých ranných hodinách a predstavujú sa nielen ako ich príbuzní alebo známi (vnuk, syn, brat, sused, spolužiak), pri príležitosti čoho žiadajú pod rôznymi praktickými zámienkami o požičanie peňazí na rôzne účely, s úmyslom vylákať od seniorov celoživotné úspory.
Páchatelia sa pritom často predstavujú ako zamestnanci Slovenskej pošty, či Sociálnej poisťovne, pri príležitosti čoho sa páchateľ počas telefonického rozhovoru najskôr predstaví ako zamestnanec Slovenskej pošty, prípadne Sociálnej poisťovne a opýta sa seniora, či mu má vydať z peňazí alebo rozmeniť, aby mu mohol vrátiť určitý preplatok, a následne ukončí hovor. Vzápätí zavolá späť, predstaví sa ako pracovník kriminálnej polície a povie seniorovi, že je v nebezpečenstve (napr. niekto sa ho chystá prepadnúť a okradnúť) a polícia ho spolu s jeho majetkom chce chrániť, a preto má všetku svoju hotovosť, cennosti a zlaté šperky dať do tašky a následne vyhodiť von z okna alebo z balkóna. Podvodníci sa vydávajú aj za pracovníkov bánk, resp. za policajtov, ktorí svojej vopred vytipovanej obeti oznámia, že ich účet v banke bol napadnutý a všetky peniaze je nutné okamžite vybrať a nechať ich položené na bližšie určenom mieste, napr. lavičke v parku alebo pri kontajneri, resp. obeti oznámia, že musia svoje peniaze previesť na iný bezpečný účet, aby o nich neprišli. Nezabudnú pritom pripomenúť, že im peniaze ochránia a páchateľa vypátrajú.

Páchatelia neraz svoju „obeť“ telefonicky kontaktujú niekoľkokrát za sebou, a to vo veľmi krátkych intervaloch jednak za účelom získania čo najvyššieho finančného profitu s maximálnym využitím psychologických prostriedkov a za účelom využitia krátkeho času do doby, kým obeť začne mať určité pochybnosti napr. o dôvodoch zapožičiavania peňazí blízkym osobám, ktoré od nich peniaze nezvykli požičiavať, resp. ktoré neboli vo finančnej tiesni, a teda zároveň jednak za účelom znemožnenia preverenia páchateľom uvádzaných skutočností do doby často opakovaného podvodného vylákania ďalších finančných prostriedkov.

V tejto súvislosti Obvodné oddelenie Policajného zboru v Námestove:

1. Upozorňuje seniorov, aby neverili neznámym osobám, ktoré ich telefonicky kontaktujú z rôznych príčin a žiadajú od nich peniaze.
2. Žiada seniorov, aby si skutočnosti uvádzané v telefóne s neznámou osobou ihneď overili telefonicky u svojich príbuzných – obratom im zavolali.
3. Vyzýva seniorov, aby nevyberali svoje finančné úspory pre cudzie osoby, nedávali peniaze osobám, ktoré nepoznajú, nevkladali peniaze na cudzie účty a neposielali neznámym osobám peniaze cez finančné služby.
4. Odporúča seniorom, aby v týchto prípadoch ihneď kontaktovali políciu prostredníctvom telefónneho čísla 158.

Z uvedeného dôvodu Obvodné oddelenie Policajného zboru v Námestove vyzýva najmä seniorov, resp. osamelo žijúce osoby, ale zároveň aj ostatných, aby boli obozretní, aby neverili vymysleným emotívnym príbehom mnohých podvodníkov a nestali sa obeťami rôznych podvodov. 

